**Mercedes**, ent. **Mercedes Bentso** (oik. **Linda-Maria Raninen** (o.s. Roine), s. 1993 Helsinki) on suomalainen rap-artisti. Hänen yhteiskuntakriittiset sanoituksensa käsittelevät muun muassa päihdeongelmia, väkivaltaa ja syrjäytymistä. Raninen on ollut useasti julkisuudessa nuorten syrjäytymisestä keskusteltaessa. Raninen on esiintynyt aiemmin nimellä Mercedes Bentso.

Ura
---

Raninen kiinnostui rap-musiikista 15-vuotiaana kuunneltuaan Steen1:n sanoituksia, jota Raninen pitää suurimpana innoittajanaan. Vuonna 2011 rap-artisti Pyhimys kuuli Ranista helsinkiläisessä Nuorten toimintakeskus Hapessa ja pyysi myöhemmin tätä tekemään yhteistyötä kanssaan. Pyhimyksen yhteydenoton johdosta lukion keskeyttänyt Raninen irrottautui entisestä tuttavapiiristään ja alkoi keskittyä musiikin tekemiseen. Hän pääsi esiintymään muun muassa rap-kollektiivi GG Caravanin musiikkivideolle.

Joulukuussa 2012 julkaistiin YouTubessa Ranisen ensimmäinen single ja video *Personal Raineri*, joka keräsi parissa viikossa yli 20 000 katselukertaa. Keväällä 2013 hän oli mukana Nelosen esittämän *Fort Boyard – Linnake* sarjan toisella tuotantokaudella räppärien joukkueessa, johon kuuluivat myös Pyhimys, Voli sekä Jari-Pekka Hietsilta. Ranisen ensimmäisen levyn *Ei koskaan enää* tuotti Steen1 ja se ilmestyi huhtikuussa 2017*lähde?*. 

Musiikin lisäksi Raninen on kiinnostunut näyttelemisestä, ja vuonna 2012 hän oli mukana Temppeliaukion kirkossa esitetyssä Veijo Baltzarin näytelmässä *Jumala on suuri*. Kun Baltzar oli pidätetty epäiltynä törkeästä ihmiskaupasta ja seksuaalisesta hyväksikäytöstä, Raninen esitti joulukuussa 2019 syytöksen, että hän oli joutunut näytelmäprojektin jälkeen Baltzarin seksuaalisen häirinnän kohteeksi. Raninen oli tehnyt aiheesta maaliskuussa 2019 julkaistun kappaleen "Clare Quilty". Marraskuussa 2019 julkistettu kappaleen video kertoo melko suoraan Baltzarin rakentamasta kultista.

Ranisesta tehty dokumenttielokuva *Ei koskaan enää* sai ensi-iltansa Rakkautta ja anarkiaa -elokuvafestivaalilla 2018.

Yksityiselämä
-------------

Raninen on isänsä puolelta romani, ja hänellä on myös albaani- ja evakkotaustaa. Hän on kotoisin Itä-Helsingistä, jossa hän varttui yksinhuoltajaäidin lapsena. Hän on kertonut avoimesti kokemastaan koulukiusaamisesta ja parisuhdeväkivallasta sekä omasta huumeidenkäytöstään. Hän on lehtihaastattelussa kertonut käyttäneensä monien muiden huumeiden ohella bentsodiatsepiineja eli bentsoja, josta myös hänen taiteilijanimensä loppuosa muodostuu.

Ranisella ei ollut lapsena montaa ystävää. Hän jätti lukion kesken ensimmäisenä lukuvuonna, jolloin hän myös tutustui subutex-riippuvaiseen poikaystäväänsä, joka pahoinpiteli häntä myöhemmin.

Ranisen puoliso on entinen elinkautisvanki Janne Raninen. Pari meni naimisiin elokuussa 2022 jolloin Linda-Maria vaihtoi sukunimensä Roineesta Raniseksi. Raninen on myöhemmissä haastatteluissa myöntänyt liittäneensä eri aikoina identiteettiinsä asioita, jotka eivät oikeasti ole osa häntä. Tämän Raninen on kertonut johtuvan hänellä diagnosoidusta epävakaasta persoonallisuushäiriöstä.

Yhteiskunnallinen vaikuttaminen
-------------------------------

Raninen oli Vasemmistonuorten jäsen, kuului vuoden 2014 europarlamenttivaaleissa Li Anderssonin tukijoihin ja esiintyi tämän vaalitilaisuuksissa. Hän kuitenkin ilmoitti syyskuussa 2015 Facebook-sivuillaan eronneensa Vasemmistonuorista ja Vasemmistoliitosta. Eroon ei tiedotteen mukaan liittynyt mitään dramaattista, vaan se oli pitkän harkinnan tulos. Raninen itse kertoo taustalla vaikuttaneen muun muassa eriävät käsitykset feminismistä. Ranista on kuultu presidentti Sauli Niinistön käynnistämässä "Ihan tavallisia asioita" -projektissa, jonka tarkoituksena on kiinnittää huomiota nuorten syrjäytymiseen, ja hän on ollut myös keskustelemassa aiheesta Yleisradion A-talk-ohjelmassa. Helsingin Yhteiskunnallinen Opisto myönsi Raniselle Yhteiskunnallisen tietoisuuden herättäjä -palkinnon vuonna 2013.

Diskografia
-----------

### Albumit

* *Ei koskaan enää* (2017)
* *Joka ikinen yö* (2019)

### Singlet

* "Verikosto" (2015)[vanhentunut linkki]
* "Murhaaja" (2016)
* "Tuutulaulu" (2017)

### Videot

* "Personal Raineri" (2012)
* "Munaton mies" (2015)
* "Muutoksen tuulet" (2015)
* "Verikosto" (2015)
* "Tytöt ei osaa räppää, piste!" (2015)
* "Murhaaja" (2016)
* "Tuutulaulu" (2017)
* "Viimeinen koulupäivä" (2018)
* "Clare Quilty" (2019)

### Vierailijana

| Artisti | Kappale | Albumilta | Muut vierailijat | Vuosi |
| --- | --- | --- | --- | --- |
| Elinkautinen | "Muutoksen tuulet" | *Taistelutahto* |  | 2015 |
| Rauhatäti | "Tytöt ei osaa räppää, piste!" | *Tytöt ei osaa räppää, piste!* | MC Pyhä Lehmä | 2015 |

Kirjat
------

* Venla Pystynen ja Linda-Maria Roine, *Mercedes Bentso – ei koira muttei mieskään*, Johnny Kniga, 2019 ISBN 978-951-0-43580-9
* Linda-Maria Roine, *Mercedes Bentso – Totuus ja tunnustus*, Johnny Kniga, 2020 ISBN 978-951-0-45395-7
* Alviina Alametsä, Linda-Maria Roine, *Koulumustelmat: kiusaaminen on väkivaltaa*. Helsinki: Johnny Kniga 2022 ISBN 978-951-0-47841-7

Lähteet
-------

1. 1 2  Riiali, Marianne: Kostofantasia auttoi selviytymään kiusaamisesta.  *Helsingin Sanomat*, 28.10.2022, s. A 20–21. Artikkelin verkkoversio tilaajille. Viitattu 27.10.2022.
2. ↑  Mercedes Bentso *Romanit*.  Arkistoitu. Viitattu 27.7.2014.
3. 1 2 3  Kajander-Ruuth, Sanna: Mitä pimeydessä tapahtuu (Me Naiset -liite) *Ilta-Sanomat*.  16.9.2022. Viitattu 27.10.2022.
4. 1 2 3 4  Näytän teille vielä  4.4.2013. Helsingin Sanomat. Viitattu 27.7.2014.
5. ↑  Auvinen, Suvi: Ketä sä oot Mercedes Bentso? *Tulva 1/2013*.  Arkistoitu. Viitattu 27.7.2014.
6. ↑  He ovat mukana uudessa seikkailusarjassa: Timmejä mimmejä ja suosikkipoliiseja  6.2.2013. Iltalehti. Viitattu 27.7.2014.
7. ↑  Mercedes Bentsolla on monta intohimoa  17.9.2013. Helsingin Uutiset.  Arkistoitu 10.8.2014. Viitattu 27.7.2014.
8. ↑  HS: Räppäri Mercedes Bentso kertoo olleensa yksi kulttuurineuvos Veijo Baltzarin uhreista *Ilta Sanomat*.  7.12.2019. Viitattu 7.12.2019.
9. ↑  Sundqvist, Janne: Ensimmäinen Veijo Baltzarin uhreista astui julkisuuteen *Ylen uutiset*.  7.12.2019. Viitattu 8.12.2019.
10. ↑  Jukka Hätinen: Mercedes Bentson tarina kertoo siitä Helsingistä, jolta yritämme ummistaa silmämme *Rumba*.  26.9.2018. Viitattu 28.9.2018.
11. ↑  Kuuntele: Jippu kohtaa sielunsiskonsa Mercedes Bentson *Radio Dei*.  4.9.2019. Viitattu 9.9.2019.
12. 1 2  Puustinen, Viljami: Tyttö, joka leikki tulella *Iso numero*. Viitattu 10.1.2016.
13. ↑  Pälviä, Panu: Tunnetko jo Mustan Barbaarin? Todelliset nuorisoidolit tulevat nyt Itä-Helsingistä *Me Naiset*.  15.12.2013.  Arkistoitu. Viitattu 9.11.2018.
14. ↑  Nurmi, Juha: Piriteininä elänyt räppäri Mercedes Bentso: Näin hankin rahat huumeisiin! *Seiska*.  30.12.2015. Viitattu 28.9.2018.
15. ↑  Elinkautista istuvasta Jannesta tuli isä vankeuden aikana *Mtv uutiset*.  19.10.2016. Viitattu 2.2.2018.
16. ↑  Räppäri mukana eurovaalikampanjassa *Kansan Uutiset*.  14.2.2014. Viitattu 27.7.2014.
17. ↑  Syrjäytettyjen ääni *Tiedonantaja*.  7.10.2013. Viitattu 27.7.2014.
18. ↑  A-studio: Talk — Mikä tekee nuoresta syrjäytyneen?  13.9.2013. Yle TV1. Viitattu 27.7.2014.
19. ↑  Rap-artisti Mercedes Bentso on Yhteiskunnallisen tietoisuuden herättäjä 2013  28.11.2013. Yhteiskunnallinen opisto.  Arkistoitu 8.8.2014. Viitattu 27.7.2014.
20. ↑  Verikosto *Beatport*.  Arkistoitu .
21. ↑  Mercedes Bentso: Personal raineri Youtube.
22. ↑  Mercedes Bentso: Munaton mies Youtube.
23. ↑  Elinkautinen feat. Mercedes Bentso: Muutoksen tuulet Youtube.
24. ↑  Mercedes Bentso: Verikosto Youtube.
25. ↑  Rauhatäti Tytöt ei osaa räppää, piste! Feat. MC Pyhä Lehmä & Mercedes Bentso Youtube.

Aiheesta muualla
----------------

* Ei koskaan enää – rap-artisti Mercedes Bentson rehellinen tarina, Dokumenttiprojekti Yle (katsottavissa Areenassa)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |

 |